Yamajam chicham apajuinu Juan 21\nJisus jintintaiji aidaun ataktú wantintukbau\n1 Nunik tikich tsawantai ataktú Jisus kucha Tiberias tutai tugkitken batsatun wantintukui. Junak juní dutikauwai. 2 Simón Pedro, Tomás Jimagmamu tutai, Natanael Caná Galilea awa nuwiya, Zebedeo uchijí aidau, nuigtú jimag Jisusa jintintaiji aidau batsataidau. 3 Nuninamunum Simón Pedro chichaak:\n—Namakan maatjai, —tau.\nTutai, tikich aidaushkam:\n—Iinum wegagmi, —tusag botenum chimpimjag shiyakaju, nunikag aju ajuntuinakua tsawampainakush makichkish maachajui. 4 Nunikag yamá tsawaig, Jisus kuchanum uwetus wajau, nunittaman niina jintintaiji aidau wainainakush, Jisusap wajawa tichajui.\n5 Nuniai Jisus:\n—Uchig aidauh, ¿makichik namakkesh maachugmek? —tiuwai.\nTama dita aiinak:\n—Atsá maachji, —tiajui.\n6 Tiagtai Jisus chichaak:\n—Retjum untsugnumanini ajugtajum dutikakjum namak achiktatjume, —tuinam dutiksag ajugkag kuashat namak chimpimkamtai jiiktakamag tujinkajui. 7 Nunikmatai Jisusan dekas aneetaijiya nunú Pedron chichajak:\n—¡Auk Apu Jisusai! —tiuwai.\nTabaun Pedro antamuik kutugjin nugkujá namaká tseke iyagkuí. 8 Nuniai tikich aidauk botenum minidau, retnum namak chimpimkaun japisag, anumkatnuk cien metros au asamtai. 9 Kukag jiinkamag jii ikapagbaunum makichik namak, pagjai jiyamun wainkajui. 10 Dutikainai Jisus chichaak:\n—Namak achikujum aanú wajumak itatajum, —tiuwai.\n11 Tutai Simón Pedro namak muun aidau ciento cincuenta y tres retnum chimpimkaun, botenum egkemtug japikí kukag jiikí, wajumak juki ejeetuauwai. Imaan chimpimkash rednak ichiagchauwai. 12 Nunik ashí uminkamtai Jisus chichaak:\n—Tantajum yujumak yuwatajum, —tiuwai.\nNuna tutaish makichkish: Amesh yaitpa, tusagkesh iniaschajui, juka Jisusapita tuidau asag. 13 Nuna ti kaunkamtai Jisus jegantá, pagkan juki tinamak, namakan jukishkam dutiksag tinamkauwai.\n14 Junak Jisusak maamu nantakí kampatuma juwi niina jintintaiji aidaun wantintukui.\nJisus Pedro kampatumá iniasbau\n15 Yujumak yuwá nagkankamunum Jisus Simón Pedron iniak:\n—Simón Jonasa uchijiyah, ¿minash jujú anentuina juní nagkaemasmek anentam? —tiuwai.\nTama Pedro ayaak:\n—Ehé Apuh, ame wi aneajam duka dekagtame.\nTutai Jisus chichajak:\n—Mina aentsug aidau uwijá uchuchiji kuitamtaya numamtuk kuitamjutkata, —tau.\n16 Tusa ataktú iniak:\n—Simón Jonasa uchijiyah, ¿minash anenmek? —tau.\n—Ehé Apuh, amek dekagtame wi aneajam duka, —tiuwai.\n—Nuniakmek mina nemagtin uwija numamtin aina nunú shiig jintintuata.\n17 Tusa kampatuma juna iniak:\n—Simón, Jonasa uchijiyah, ¿minash anenmek? —tau.\nTama Pedro wake besekú, kampatuma juwishkam: Minash anenmek, tabau asa, nunik Pedro ayaak:\n—Apuh, ame ashí dekagtame wi dekaskenum aneajam duka.\n—Untsu ame mina nemagtuina nunú uwig kuitamtayama numamtuk kuitamjutkata. 18 Dekas tajame, ame datsauch asamek, amek nugkujam ame wakegamunum wejakuitme. Tujash wi tajame, ame muuntuch wajasaminig, tikich aidau kuntujum awentamin anugtamjag, ame weta tachamunmag jujamkiag etabiagtinai, —tiuwai.\n19 Nunak Pedro wajuk maam atinaita nuna ujaak tiuwai. Nuna ti:\nJisusa aneetaiji pachisa chichasbau\n20 Tima Pedro ayampá niimkamá Jisusa dekas aneetaiji, duwik tikich tsawantai yujumak yuwamunum niiní ayaumas wajas: Apuh, yaita amina sujupaktinush, tusa iniasua nu minittaman wainak:\n21 —Apuh, ¿tujash jusha wajukatnaita? —tau.\n22 Tama Jisus ayaak:\n—Wi wakegaknuk nigka iwaakuk pujaig taatin atajai tumainaitjai. ¿Amesh dusha wagka uyumame? Duka tutsuk amek minak nemagtukta, —tiu.\n23 Nunú tabaun tikich Jisusa jintintaiji aidau antukajui. “Dekas jakashtinai tawapita” tuidau. Tujash Jisusak: “Juka jakashtinai”, tusag tichauwai. “Wi wakegaknuk nigka iwaakuk pujaig taatin atajai tumainaitjai, ¿Amesh dusha wagka uyumame?” tiuwai.\n24 Junak Jisusa dekas jintintaiji aajakua nunú, ashí ni wainkamujinak, jintiamujinashkam dekaske tusa agajui. Dutikamu asamtai dekaskeapi tuinaji.\n25 Jisus takasbauwa duka shiig kuashtai, nunú makí makichik pachisa agamak, ju nugka juwig ayatak papikes piyakaintai.